Ամեն դեպքում, եթե թիմը 0-2-ից հետո արթնանում ու հաղթում է 3-2, ուրեմն մարզիչը ճիշտ է տրամադրել թիմին: Հիշենք, որ նշանակումից հետո Պետրոսյանը շեշտել էր խաղացողների հետ հոգեբանական աշխատանքը: «Հաղթում է թիմը, պարտվում՝ մարզիչը» խոսքն այս դեպքում կիրառելի չէ, քանի որ իսկապես էական էր Պետրոսյանի գործոնը, չնայած նա համեստորեն այդ դերը կիսեց լրագրողների հետ: Առիթ ունեցել ենք նշելու, որ մեր հավաքականը տրամադրության թիմ է, մեկ հաջող ելույթը կերպարանափոխում է կոլեկտիվը, ինչից հետո սովորաբար հաջողված խաղերի երկար կամ կարճ շարք ենք տեսնում: Ճիշտ է, սա այս տարվա վերջին հանդիպումն էր, եւ հաջորդը կկայանա մարտի 26-ին, երբ Երեւանում կընդունենք Ղազախստանին, սակայն պիտի հուսանք, որ քառամսյա ընդմիջումը բացասաբար չի անդրադառնա խաղացողների մարզավիճակի վրա: Քանի որ ձմեռային դադարից հետո՝ մարտ ամսին, հավաքականի խաղերի վիճակագրությունը բացասական է, թիմը հիմնականում պարտվել է պաշտոնական ու ընկերական խաղերում, կարելի է մինչեւ մարտի 26-ը մեկ-երկու փորձամրցում կազմակերպել: Իսկ մինչ այդ Պետրոսյանն ու շտաբը դեռ մեծ աշխատանք ունեն կատարելու. առաջին հերթին, որքան էլ դժվար կլինի որակական տեսանկյունից, փորձել հնարավորինս ընդլայնել պահեստայինների նստարանը, այլապես համապատասխան կադրերի դեֆիցիտի պարագայում վերելքներին հաջորդելու են վայրէջքները: